Solidariteit verwerp sensuur wat nuwe regulasies inhou - Solidariteit WêreldSolidariteit Wêreld
Tuis › Mediaverklarings › Solidariteit verwerp sensuur wat nuwe regulasies inhou
Solidariteit verwerp sensuur wat nuwe regulasies inhou
Dinsdag | 13 Oktober | 2020
Solidariteit het sy kommentaar op die konsepregulasies wat die Film- en publikasieraad (FPB) onlangs vir openbare insette gepubliseer het, ingedien. In sy kommentaar takel Solidariteit die drakoniese inperkings op onder meer basiese regte soos vryheid van spraak en uitdrukking wat deur die regulasies voorgeskryf word.
Volgens die regulasies sal alle aanlyn verspreiders van inligting by die FPB moet registreer en alle inhoud sal eers vir klassifikasie ingedien moet word alvorens dit gepubliseer mag word. "Publikasie" sluit in enige drukvorm en aanlyn platform en is van toepassing op enige geskrewe of beeldmateriaal. Dit sluit selfs die publikasie van speletjies in. Buitensporige fooie word dan gehef vir hierdie sogenaamde reg om te mag publiseer.
"Hierdie ontwerpregulasies is niks anders as 'n nuwe vorm van sensuur wat die regering wil implementeer nie. Die regering is duidelik besig om regte in te perk en beoog om dít wat die wêreld en mense sien en lees te reguleer en te beheer. Dit is absoluut belaglik om te dink dat mense en ondernemings voortaan sal moet toestemming vra en 'n fooi moet betaal voordat hulle enige iets in 'n koerant of selfs op hul sosiale media mag publiseer," sê Werner Human, adjunkbestuurshoof van strategie, regsake en navorsing by Solidariteit.